ഇഷ്ടമുള്ള കേഡറോ സ്ഥലമോ ആവശ്യപ്പെടാന് സിവില് സര്വീസുകാര്ക്ക് അവകാശമില്ലെന്ന് സുപ്രീംകോടതി ന്യൂഡല്ഹി : ഇഷ്ടമുള്ള ജോലിസ്ഥലമോ കേഡറോ ആവശ്യപ്പെടാന് സിവില് സര്വ്വീസുകാര്ക്ക് അവകാശമില്ലെന്ന് സുപ്രീം കോടതി. ഹിമാചല്പ്രദേശില് പോസ്റ്റ് ചെയ്യപ്പെട്ട മലയാളി ഐ.എ.എസ്. ഉദ്യോഗസ്ഥ എ. ഷൈനമോളെ കേരള കേഡറിലേക്ക് മാറ്റണമെന്ന കേരള ഹൈക്കോടതി ഉത്തരവ് റദ്ദാക്കിക്കൊണ്ടാണ് സുപ്രീം കോടതിയുടെ നിര്ദ്ദേശം. ജസ്റ്റിസ് ഹേമന്ത് ഗുപ്ത അദ്ധ്യക്ഷനായ ബെഞ്ചിന്റേതാണ് തീരുമാനം. എസ്.സി., എസ്.ടി., ഒ.ബി.സി. വിഭാഗത്തിലുള്ള ഉദ്യോഗാര്ഥികള്ക്ക് ജനറല് വിഭാഗത്തിന്റെ യോഗ്യതയനുസരിച്ചുതന്നെ നിയമനം ലഭിക്കുമെങ്കില് അതാകാമെന്ന മണ്ഡല് കേസിലെ ചരിത്ര വിധിയും കോടതി ചൂണ്ടികാട്ടി. എസ്.സി., എസ്.ടി., ഒ.ബി.സി. ഉദ്യോഗാര്ഥികള് ആ ക്വാട്ട ഉപയോഗിക്കാതെ ജനറല് വിഭാഗത്തില് നിയമിതരായാല്, പിന്നീട് ജോലിസ്ഥലമോ കേഡറോ തിരഞ്ഞെടുക്കാനായി സംവരണം ഉപയോഗിക്കരുതെന്നും സുപ്രീം കോടതി പറഞ്ഞു. കേഡര് തിരഞ്ഞെടുക്കുക എന്നത് അവകാശമല്ല. തിരഞ്ഞെടുക്കപ്പെട്ടവര്ക്ക് ഇന്ത്യന് അഡ്മിനിസ്ട്രേറ്റീവ് സര്വീസില് ഐ.എ.എസ്. നിയമനം ലഭിക്കുക എന്നത് അവകാശമാണെങ്കിലും ഇഷ്ടമുള്ള സ്ഥലത്തോ ജന്മനാട്ടിലോ വേണമെന്ന് പറയാനാവില്ലന്ന് കോടതി ചൂണ്ടിക്കാട്ടി. ഷൈനമോള്ക്ക് 2006ലാണ് 20ാം റാങ്കോടെ സിവില് സര്വീസ് ലഭിച്ചത്. മുസ്ലിം ഒ.ബി.സി. വിഭാഗമാണെങ്കിലും ജനറല് വിഭാഗത്തില്തന്നെ യോഗ്യതനേടുകയും 2007ല് ഹിമാചല്പ്രദേശ് കേഡറില് നിയമിക്കപ്പെടുകയും ചെയ്തു. ഇത് ചോദ്യംചെയ്ത് ഷൈനമോള് കേന്ദ്ര അഡ്മിനിസ്ട്രേറ്റീവ് ട്രിബ്യൂണലിന്റെ എറണാകുളം ബെഞ്ചിനെ സമീപിച്ചു. മഹാരാഷ്ട്ര കേഡറിലെ പുറത്തുനിന്നുള്ള ഒ.ബി.സി. ഒഴിവില് ഷൈനമോളെ നിയമിക്കാന് ട്രിബ്യൂണല് ഉത്തരവിട്ടു. ഇതിനെതിരേ ഷൈനമോളും കേന്ദ്ര സര്ക്കാരും കേരള ഹൈക്കോടതിയെ സമീപിച്ചു. കേന്ദ്രത്തിന്റെ ഹര്ജി ഹൈക്കോടതി അനുവദിച്ചെ ങ്കിലും കേരള കേഡറില് നിയമിക്കപ്പെടാന് തനിക്ക് അര്ഹതയുണ്ടെന്ന ഷൈനമോളുടെ വാദവും അംഗീകരിച്ചു. അതേസമയം ജനറല് വിഭാഗത്തില് നിയമിതയായ ഷൈനമോള്ക്ക് തന്റെ സംസ്ഥാനത്തെ ഒ.ബി.സി.ക്കായി സംവരണംചെയ്ത സീറ്റിന് അര്ഹതയില്ലെന്ന കേന്ദ്രവാദം സുപ്രീംകോടതി ശരിവെച്ചു. സ്വന്തം സംസ്ഥാനമായ കേരളത്തിന്റെ അഭിപ്രായം തേടാതെയാണ് തനിക്ക് കേഡര് നിശ്ചയിച്ചതെന്ന് ഷൈനമോളുടെ വാദവും സുപ്രീം കോടതി തള്ളി. ഇക്കാര്യത്തില് സംസ്ഥാന സര്ക്കാരിന്റെ അഭിപ്രായം ആരായേണ്ടതില്ലന്ന് കോടതി വ്യക്തമാക്കി.